Bertel Haarder (V), 2007-03-13:
Men lad det nu ligge.
Så til spørgsmålene: Det er rigtigt, at vi med forslaget flytter vægten fra den gammeldags erhvervspraktik, hvor unge mennesker kom rundt i stort tal – jeg ved snart ikke, hvor mange jeg selv har haft.
Noget af det var godt, og noget var mindre godt, men nu lægger vi altså mere vægt på brobygning, hvor de kommer hen et sted, hvor de måske senere vil uddanne sig.
Finder de ud af, at det ikke er noget for dem, er det jo også en god ting, for så undgår de et nederlag og sparer måske nogle måneder, måske et helt år, fordi de faktisk har været der.
Det er rigtigt, at man kan lave meget, meget lange brobygningsforløb allerede i dag, men fordi så få har gjort det, har det ikke været noget stort problem.
Men nu bliver brobygning jo noget meget mere omfattende, og hvis vi bevarer muligheden for dobbelt taxameter i tilfælde af meget lange brobygningsforløb, kan det derfor ende med at blive et problem rent økonomisk.
Derfor synes jeg, det er rimeligt nok, at vi nu, hvor vi sætter turbo på brobygning, til gengæld tænker på, hvordan vi kan undgå, at det løber løbsk med dobbelttaxameter.
Jeg ved godt, at Socialdemokratiet har indført en talemåde, som lyder, at det godt kan være, at realiteten er et, men når folk tror noget andet, så er det det, som folk tror, der er realiteten – perception is reality.
Det var det, vi hørte i efteråret: at selv om der ikke er sparet, så nytter det jo ikke noget, hvis folk føler, der er sparet.
Så vil jeg bare spørge: Hvem var det, der fortalte dem, at vi ville nedlægge 10. klasse?
Det var i hvert fald ikke regeringen.
Og jeg synes altså, at det er realiteterne, som er interessante.
Hvad var det faktisk, vi foreslog?
Vi er ikke flove over noget som helst af det, vi har lagt frem for Folketingets partier.
Vi synes stadig væk, det var godt, men vi er også glade for det, vi blev enige om, fordi det i alle henseender trak i den retning, som vi ønskede med vores oprindelige forslag.
Det glæder mig utroligt, at heller ikke Enhedslisten vil stemme imod dette lovforslag.
Hvis jeg må sige det, synes jeg også, at det er fortjent, at der er opbakning til hovedlinjerne, for forslaget har været igennem en meget grundig behandling i dialog med folkekirkens bagland.
Det har været til høring, der er kommet masser af høringssvar, og vi har fulgt hovedlinjen i de høringssvar, der er afgivet.
Den er slidstærk, som hr. Langballe sagde.
Jeg tror, den kan holde, og samtidig har vi understreget samarbejdsforpligtelsen mellem menighedsrådet og præsten.
Så har vi reduceret antallet af menighedsrådsmedlemmer i de små sogne.
Jeg tror ikke, at der i de små sogne holdes så mange afstemninger, og derfor tror jeg, man vil klare denne reduktion af antallet af stemmeberettigede medlemmer, uden at det giver skår i det folkekirkelige arbejde.
Det er en god ting, at det nu slås fast, at kirkefunktionærer, som har varig ansættelse, ikke kan være medlemmer af menighedsrådet.
Jeg er helt sikker på, at man ganske mange steder har fortrinlige ansatte i menighedsrådet, hvor der aldrig er problemer, men det, der altid sker, er jo, at der er nogle få steder, hvor det giver problemer, og lovgivningen har jo netop til opgave at forebygge de få problemer.
Vi forbyder jo mange ting, som vi stort set ikke har brug for at forbyde, men der er lige nogle få steder, hvor der er brug for det, og derfor har vi forbuddet.
Sådan skal det forstås i dette tilfælde.
Loyalitetskravet synes jeg er formuleret på den rigtige måde.
Der er tre tillægsord.
Man kan miste sin valgbarhed og skal udtræde af menighedsrådet for resten af perioden, hvorefter man kan genvælges, men man skal altså udtræde af menighedsrådet for resten af perioden, hvis man aktivt, vedholdende og offentligt har udbredt synspunkter, som er i åbenlys modstrid med folkekirkens lære.
Det synes jeg er en god udgang på hele den tragiske Riberssag, som der er brugt alt for mange kræfter på.
Jeg vil godt takke hr. Langballe for, at han kan godtage bidraget på 1 pct. af den lokale ligning til stiftet.
Det er ikke hans livret, men på den anden side er 1 pct. jo ikke ret meget, og derfor kan det gå an; det vil jeg godt takke ham for.
Det er jo også beskrevet, hvad det er for nogle aktiviteter, bidraget kan gå til.
Det er f.eks. stiftsblade, stiftsbøger, formidling af kristendom, kirkemusik og forskellige ting inden for undervisning og medier.
Jeg vil ikke bruge mere tid, men blot takke for, at der er den brede opbakning til de præciseringer og de justeringer, som er foreslået her.
Hermed sluttede forhandlingen, og lovforslaget overgik derefter til anden behandling.
Afstemning